Елисавета Багряна
Дворец Вендрамин

chitanka.info

Когато приближавате, дъхът ви развълнувано замира:

великолепния дворец — съдбата него бе избрала

за смъртно ложе на безсмъртния творец на „Парсифала“,

и тук, из тази зала, погледът прощален се е взирал!

Какво е виждал в оня час? Каква мелодия е свирела?

Дали в пожара на захождащото слънце са играли

по тъмните прозорци и стени виденията засияли

на хора-богове, които вечно се загубват и се дирят?

Зиглинда златокъдра ли — запяла песента на пролетта,

или Брунхилда плачеща — загубила божествената сила?

Венерината пещера — или пък чашата сияеща на Грал?

А може би очите му, прощавайки се със света,

са дирели Байрон и зеленеещия парк на стихналата вила,

„последното си място за почивка“ дето бе избрал…

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.